
PËR MIRATIMIN E FORMËS, TË PËRMBAJTJES DHE TË ELEMENTEVE TË SIGURISË SË VIZËS PULLË

Në mbështetje të nenit 100 të Kushtetutës dhe të pikës 4 të nenit 16 të ligjit nr.9959, datë 17.7.2008 “Për të huajt”, me propozimin e Ministrit të Punëve të Jashtme dhe të Ministrit të Brendshëm, Këshilli i Ministrave

VENDOSI:

1. Miratimin e formës, të përmbajtjes dhe të elementeve të sigurisë së vizës pullë, sipas modeleve, që i bashkëlidhen këtij vendimi. 
2. Ngarkohen Ministria e Punëve të Jashtme dhe Ministria e Brendshme për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

 KRYEMINISTRI
Sali Berisha


Aneksi 1
Përshkrimi dhe karakteristikat teknike të pullës vizë

Pulla vizë do të prodhohet sipas standardit ID-2, ICAO 9303, në konformitet me kriteret që përmbush viza Shengen. Karakteristikat teknike jepen si më poshtë:
I. Formatimi i pullës dhe pullës vizë
Pulla do të ketë dimensionet e përgjithshme 102x115 mm, ndërsa pulla-vizë vetë do të jetë 74x105 mm, siç përcaktohen nga standardi ID-2, ICAO 9303 (shih aneksin 2, modeli i vizës pullë).
II. Modelimi i pullës vizë
Viza do të përmbajë (shih aneksin 2, modeli i vizës pullë):
1. Elementin e sigurisë bazë, kinegramën, me dimensione 20x25 mm, i cili do të vendoset në pjesën e sipërme majtas.
2. Fushën ku është përcaktuar vendosja e fotos, me dimensione 30x30 mm, poshtë kinegramës.
3. Bandën me shtyp sigurie të titullit, ku do të shkruhet teksti “VIZË”, 47x10 mm.
4. Numrin serial me shtatë shifra, që do të vendoset në fushën sipër djathtas me dimensione 28x10 mm.
5. Fushën e tekstit me sfond sigurie ku do të bëhet personalizimi me të dhëna të printuara me ngjyrë të zezë, me dimensione 75x42 mm.
6. Fushën ku do të printohet “Kodi i lexueshëm me makinë” (KLM), sipas standardit të ICAO, me dimensione 105x22 e që do të jetë në pjesën e poshtme të pullës vizë.
7. Kondravizat, së bashku me dimensione 14x105, të pajisura me të njëjtin numër serial si të vizës.
III. Letra
Pulla do të prodhohet me letër sigurie të veçantë për vizat, me adeziv të fuqishëm aq sa të shkatërrojë pullën në tentativë për ta shkëputur atë nga pasaporta ku është ngjitur. Letra do të përmbajë fibra fluoreshente, të padukshme, dyllojesh, dhe do të jetë pa ndriçim optik nën dritën e llampës UV. Letra do të jetë e ndjeshme ndaj reagentëve kimikë, acideve dhe alkaleve, si dhe të lejojë personalizimin cilësor me teknikë printimi me bojë (“ink-jet”) dhe manualisht.
IV. Shtypi
Teknikat e shtypit që do të përdoren për përgatitjen e pullave, do të jenë:
shtyp ofset (“offset”), shtyp i thellë (“intaglio”) dhe shtyp letërpres (“letterpress”) për numratorët.
V. Elementet e sigurisë
Do të përdoren këto elemente sigurie:
- Sfond sigurie me motive gijosh (“Guilloche”) duke përfshirë dhe shtypin ylber.
- Shtyp UV i padukshëm në dritë normale, i dukshëm nën dritën UV: tekst dhe shqiponjë e stilizuar mbi hartën e Shqipërisë.
- Mikrotekst, i cili do të jetë i dallueshëm vetëm me lupë zmadhimi dhjetëherëshe. Mikroteksti do të formohet me shkrimet “Republika e Shqipërisë”, i alternuar me tekstin në anglisht “Republic of Albania”.
- Element OVI, bojë që ndryshon ngjyrë nga këndi i shikimit, në të cilën do të jetë i kompozuar për shtyp teksti “AL”.
- Imazhi latent (“latent image”), figuracion që shfaqet me ndryshim këndi, ku do të jetë simboli “RSH”.
- Numratori serial do të jetë në ngjyrë të zezë do të floureshojë në ngjyrë jeshile nën dritën e llampës UV. Numratori do të ketë shtatë shifra dhe do të fillojë me germat kapitale “AL”
VI. Tekstet dhe simbolet
Tekstet dhe simbolet që do të ketë të kompozuara pulla vizë, sipas modelimit të saj do të jenë:
- RSH,
- AL,
- Republika e Shqipërisë/Republic of Albania
- Stema e Republikës,
- Harta e Shqipërisë,
- Shqiponja e stilizuar.
VII. Kinegrama
Kinegrama do të përbëhet nga tre plane, të cilat shfaqin figura ose simbole, si dhe tekste të ndryshme në varësi të këndit të shikimit. Figurat, simbolet dhe tekstet do të jenë ato të përshkruara si më sipër (parag.IV), të cilat veç shfaqjes në kinegramë do të shfaqen në shtypin e vizës sipas pozicioneve të përcaktuara gjatë modelimit.
VIII.Teksti në pullën vizë
Në “fushën e titullit” (shih aneksin 2, modeli i vizës pullë), me teknikat e shtypit si më sipër, shfaqet me germa kapitale teksti:
VIZË
Në “fushën e tekstit” (shih aneksin 2, modeli i vizës pullë), shfaqen me germa kapitale rubrikat në tri gjuhë: shqip, anglisht dhe frëngjisht.

